Finančné prostriedky sa budú zbierať do bielych pokladničiek so žltým narcisom označených logom Ligy proti rakovine.
BRATISLAVA. Slovenské mestá a obce zaplnia počas dnešného Dňa narcisov dobrovoľníci Ligy proti rakovine (LPR), ktorí budú zbierať finančné prostriedky na pomoc pacientom s rakovinou.
Cieľom Dňa narcisov nie je iba finančná podpora boju proti rakovine v rôznych oblastiach, ale upozorňuje aj na jej častejší výskyt. Pripnutím žltého narcisu ako symbolu nádeje na odev tak možno vyjadriť solidaritu so všetkými, ktorí s týmto ochorením zápasia.
"V uliciach bude možné stretnúť 16.114 dobrovoľníkov. Je to veľké číslo, napriek tomu, každý jeden bude označený identifikátorom dobrovoľníka," povedala výkonná riaditeľka LPR Eva Kováčová.
Upozornila, aby ľudia prispievali iba dobrovoľníkom, ktorí budú mať identifikátor spolu s narcisom pripnutý.
Finančné prostriedky sa budú zbierať do bielych pokladničiek so žltým narcisom označených logom LPR. Boj proti rakovine možno podporiť aj prostredníctvom mobilu. Zaslaním prázdnej sms na číslo 848 môžu záujemcovia prispieť sumou dve eurá.
Dobrovoľníkov je možné v hlavnom meste stretnúť od 8.00 do 21.00 h. na všetkých frekventovaných miestach. V ostatných mestách a obciach budú od rána do večera chodiť najmä v centrách jednotlivých miest. Stanovištia LPR bude možné nájsť aj pri obchodných centrách, hypermarketoch a iných známych miestach.
Do zbierky sa bude možné zapojiť aj v pobočkách Všeobecnej zdravotnej poisťovne. Tá na liečenie onkopacientov vlani vynaložila vyše 285 miliónov eur. Z jej analýz vyplýva, že u mužov je najčastejšou onkologickou diagnózou rakovina prostaty a u žien rakovina prsníka.
Darcovia môžu zadarmo do bratislavskej ZOO
Pri príležitosti Dňa narcisov sa v Bratislave opätovne uskutoční aj Koncert vďaky. Záujemcovia sa tak od 15.15 h. môžu tešiť na vystúpenia Nely Pociskovej, Zdenky Prednej, Roba Grigorova, Martina Chodúra, Mariána Banga, Desmodu, Matúša Pišného, The Pastels, Spojára a tanečnej skupiny Chica Rica. Spolu s umelcami ľudom na námestí pred Euroveou v mene Ligy proti rakovine za prejavenú dôveru a podporu poďakujú moderátori koncertu Lucia Hablovičová a Richard Vrablec.
Počas dňa bude zároveň pre tých, ktorí podporia boj proti rakovine, bezplatný vstup do bratislavskej Zoologickej záhrady. Vstup je voľný od 9.00 do 18.00 h. Ako vstupenka poslúži narcis pripnutý na viditeľnom mieste oblečenia.
Projekt LPR - Deň narcisov začal písať svoju históriu pred 15 rokmi a počas tohto obdobia sa stal najväčšou verejnoprospešnou finančnou zbierkou na Slovensku. Ako priblížila Kováčová, za predchádzajúce ročníky zbierky sa podarilo vyzbierať takmer 6,5 milióna eur.
Výťažok zo zbierok slúži napríklad na podporu výskumu a projektov zameraných na prevenciu, informovanosť, poradenstvo a psychosociálnu starostlivosť. Prostriedky tak smerovali do nemocníc, hospicov či iných subjektov, ktoré poskytujú psychosociálnu pomoc onkologickým pacientom a zlepšujú kvalitu ich života.
Zbiera sa už 15 rokov
Deň narcisov sa prvý raz konal 21. marca 1997 v šiestich slovenských mestách v obchodných domoch jedného, dnes už obchodného reťazca.
Už vtedy dobrovoľníci chodili s pokladničkami, do ktorých ľudia vkladali príspevky, za čo dostali žltý - živý alebo umelý narcis a brožúrky o onkologických ochoreniach i možnostiach prevencie. V roku 1999 pri treťom ročníku Dňa narcisov sa do akcie LPR zapojili aj veľké spoločnosti - siete rýchleho občerstvenia, mobilného operátora i niekoľkých bankových domov.
Vo svete sa akcia na podporu boja proti nádorovým ochoreniam prvýkrát uskutočnila v roku 1987 v Írsku. Iniciovala ho Írska liga proti rakovine s cieľom získať finančné prostriedky na zlepšenie starostlivosti o onkologických pacientov.
Odvtedy si podujatie získavalo presvedčenie a srdcia mnohých ľudí v mnohých štátoch sveta. Aj v nich sa vyjadrením boja proti rakovine stal žltý narcis. Akcia sa stala pre mnohých symbolom jari a nádeje do života.